钦定古今图书集成/明伦汇编/官常典/第541卷 > 刘汉
## 钦定古今图书集成/明伦汇编/官常典/第541卷 > 刘汉

按《明外史》本传：“汉，大同人。骁勇善战。嘉靖中，起家指
挥佥事，积功至都指挥使，充宣府北路参将。三十七
年，擢副总兵，协守宣府。寇以数万骑犯弘赐、镇川诸
堡，又犯洗马林，汉驰援有功。俄进署都督佥事，充大
同总兵官。三十九年，寇聚喜峰口，将犯蓟镇。汉乘其
虚，自镇河堡出塞，捣其帐于灰河，寻又大破之丰州”
丰州在大同右卫塞外，由玉林旧城而北，历黑河二、
灰河一，凡三百馀里始至。其地崇山环合，水草甘美。
叛人丘富、赵全、李自馨等居之，号曰“板升”者，华言城
也，诱俺荅入寇，教以制钩杆攻城堡之法，大为祸患。
至是，俺荅西掠且二年，留千馀人。丰州守老幼，寇不
耐暑，每夏辄徙帐大青山口外，而富等居《板升》如故。
汉谋之巡抚李文进及故总兵俞大猷，令部将王孟
夏、麻禄、徐钦等率锐卒三千，疾驰入其地，而身与副
总兵赵岢、参将孙吴、郑晓分三哨营王林隘应之。孟
夏等昧爽鼓噪，擒斩百五十人，焚其宫室，获马驼甲
仗无算。富适北徙，全自馨跳遁，皆获其弟及自馨母胡氏。师还，渡黑河，追骑大至。且战且行，与大军合，寇
乃还。时边兵积弱，寇易之驻近塞，出没无所忌。汉始
再挫之。诸镇亦遂往往乘间出捣。寇始惧，稍移其帐。
帝大悦，进汉都督同知，荫子千户。未几，寇大举入犯，
汉南保应州，遂溃墙由朔州南下。山西总兵官王怀
邦莫为计，弃马千啖寇，而急趋太原。去其营五百里，
声言绕寇前，实避之，五台、崞县皆被掠。事闻，汉、怀邦
并落职。寻以招叛人及夺还人畜功，复汉都督佥事，
仍镇大同。四十年六月复出边捣巢。御史董学劾汉
“轻率寡谋”，夺其俸。遣守备刘晋臣逐寇，被执，乃革任，
寻充为事官。宣、大立功，从马芳战岔道，增秩一等。巳，
寇逼通州，汉率师援，命专护陵寝。录功，仍都督同知。
隆庆中卒。